नाम बदलकर शिवसेना उद्धव बालासाहेब ठाकरे किया था, ऑफिशियल वेबसाइट भी बंद
Uddhav Thackeray Shivsena Twitter Account Blue Tick Removed. उद्धव ठाकरे गुट की शिवसेना के ट्विटर अकाउंट से ब्लू टिक हट गया है। यानी अब यह अकाउंट वेरिफाइड नहीं है। यह जब सामने आया है तब अकांउट का नाम बदलकर शिवसेना- उद्धव बालासाहेब ठाकरे कर दिया गया।
उद्धव ठाकरे गुट की शिवसेना के ट्विटर अकाउंट से ब्लू टिक हट गया है। यानी अब यह अकाउंट वेरिफाइड नहीं है। यह जब सामने आया तब ठाकरे गुट ने ट्विटर अकांउट का नाम बदलकर शिवसेना उद्धव बालासाहेब ठाकरे कर दिया। मीडिया रिपोर्ट्स के मुताबिक, शिवसेना की आधिकारिक वेबसाइट ShivSena.in को भी बंद कर दिया गया है।
दरअसल, चुनाव आयोग ने शुक्रवार को शिवसेना पार्टी के नाम और चिन्ह धनुष-बाण पर एकनाथ शिंदे के दावे को मंजूरी दे दी थी। इसके बाद ही शिवसेना के आधिकारिक ट्विटर हैंडल का नाम बदल दिया गया। हालांकि इसे लेकर पार्टी या ट्विटर की तरफ से कोई स्टेटमेंट जारी नहीं किया गया है।
ब्लू टिक क्यों हटा, क्या हैं ट्विटर के नियम
ट्विटर के नियमों के तहत अगर कोई वेरिफाइड यूजर अपना प्रोफाइल फोटो, डिस्प्ले नेम या यूजरनेम (@हैंडल) बदलता है तो ब्लू टिक हट जाएगा और दोबारा अकाउंट वैलिडेट होने तक उसमें ब्लूटिक नहीं दिखेगा। ऐसे में ब्लू टिक के लिए दोबारा अप्लाई करना होता है। उद्धव गुट की शिवसेना ने बीते दिनों में अपना प्रोफाइल फोटो और नाम बदला है, इसलिए कयास लगाए जा रहे हैं कि ब्लू टिक जाने का यही कारण हो सकता है।
एक दिन पहले ही शिवसेना नाम-चिन्ह शिंदे गुट को मिल गए
चुनाव आयोग ने एकनाथ शिंदे गुट को असली शिवसेना मान लिया है। आयोग ने एक दिन पहले ही यानी शुक्रवार शाम को शिंदे गुट को शिवसेना का नाम और तीर-कमान का निशान इस्तेमाल करने की इजाजत दे दी थी। आयोग ने पाया कि शिवसेना का मौजूदा संविधान अलोकतांत्रिक है। उद्धव गुट ने बिना चुनाव कराए अपनी मंडली के लोगों को अलोकतांत्रिक रूप से पदाधिकारी नियुक्त करने के लिए इसे बिगाड़ा।
चुनाव आयोग ने यह भी पाया कि शिवसेना के मूल संविधान में अलोकतांत्रिक तरीकों को गुपचुप तरीके से वापस लाया गया, जिससे पार्टी निजी जागीर के समान हो गई। इन तरीकों को चुनाव आयोग 1999 में नामंजूर कर चुका था। पार्टी की ऐसी संरचना भरोसा जगाने में नाकाम रहती है। इसी के साथ महाराष्ट्र में शिवसेना से अब उद्धव गुट की दावेदारी खत्म मानी जा रही है।
20 जून को शिवसेना विधायकों के साथ गुजरात पहुंचे थे शिंदे
20 जून को एकनाथ शिंदे के साथ शिवसेना के करीब 20 विधायक सूरत निकल गए थे, जिसके बाद इन विधायकों को गुवाहाटी ले जाया गया। विधायक गुवाहाटी में करीब 6 दिन रहे। इसके बाद शिंदे गुट ने 39 विधायक साथ होने का दावा कर दिया था। वहीं इस मामले में सुप्रीम कोर्ट की एंट्री भी हुई थी, जिसके बाद कोर्ट ने 11 जुलाई को सुनवाई करने की बात कही थी। राज्यपाल के फ्लोर टेस्ट कराने के निर्देश के बाद उद्धव ठाकरे ने 29 जून को अपने पद से इस्तीफा दे दिया था।
शिंदे की ताजपोशी की कहानी, बगावत के 10 दिन बाद CM बने
सियासी ड्रामे के 11वें दिन की शाम... अटकलों और अनुमानों पर पूर्ण विराम लग गया था। एकनाथ शिंदे ने महाराष्ट्र के 20वें मुख्यमंत्री के तौर पर शपथ ली थी। देवेंद्र फडणवीस उप मुख्यमंत्री बने। शपथ के घंटेभर बाद दोनों ने कैबिनेट मीटिंग भी बुला ली। ये सब कुछ महज पांच घंटे के भीतर हुआ था।
ये खबर भी पढ़ सकते हैं...
उद्धव चुनाव आयोग के फैसले के खिलाफ सुप्रीम कोर्ट जाएंगे
चुनाव आयोग ने शिवसेना पार्टी के नाम और चिन्ह धनुष-बाण पर एकनाथ शिंदे के दावे को मंजूरी दे दी थी। अब उद्धव ठाकरे चुनाव आयोग के इस फैसले के खिलाफ सुप्रीम कोर्ट जाएंगे। ठाकरे ने रविवार को अपने घर मातोश्री में पार्टी के नेताओं और कार्यकर्ताओं की बैठक बुलाई है।
शिंदे गुट भी सुप्रीम कोर्ट में कैविएट यानी विरोध पत्र दाखिल करेगा। यानी चुनाव आयोग के फैसले को चुनौती दी जाएगी तो शिंदे गुट को सुने बिना कोर्ट फैसला नहीं देगी। इन सबके बीच ठाकरे गुट के नेता संजय राउत ने कहा है कि शिवसेना से उसका नाम और निशान छीनने के लिए 2000 करोड़ का लेन-देन हुआ है। पूरी खबर यहां पढ़ें...